SKRIFTLIG FORESPØRGSEL E-1980/99

af Markus Ferber (PPE-DE) til Kommissionen

(5. november 1999)

Om: Polske toldsatser for import af yoghurt fra EU

Som et led i Europaaftalen blev de polske toldsatser gradvis nedtrappet. For yoghurt med frugt fra 35 % i 1995 over 30 % i (1996), 25 % (1997), 20 % (1998) til 9-12 % i 1999. I april 1999 blev der fra polsk side opkrævet en præferencetold på 9 % for yoghurt med frugt med mere end 3,5 % fedtindhold. Siden har GATT-tolden på 35 % været gældende.

Den 24. august 1999 gav Polen meddelelse om anvendelsen af beskyttelsesklausulen for hele importen af yoghurt fra EU i henhold til Europaaftalerne. Den polske statssekretær, Plewa, gav i den forbindelse for det første meddelelse om anvendelsen af beskyttelsesklausulen for et tidsrum på 2 år, for det andet om udbydelsen af en EU-importkvote i licitation (for 2000: 16.000 tons; for 2001: 17.000 tons) og for det tredje om anvendelsen af en præferencetold for import inden for rammerne af kvoten samt 29 % i told for import uden kvote.

Disse foranstaltninger virker stærkt fordrejende på markedet og hindrer en loyal konkurrence mellem EU's og Polens producenter.

Generelt medfører de økonomisk-politiske rammebetingelser ingen fordele for EU's producenter af yoghurt. Fra polsk side har man stærkt kritiseret eksportgodtgørelsen på 14 % af prisen ab grænse, medens tolden udgør 12 %. Derimod ligger prisen på ubehandlet mælk omkring 30-40 % under den tyske mælkepris.

1. Hvilken holdning indtager Kommissionen til ovennævnte?

2. Hvad agter Kommissionen at gøre for at standse denne forskelsbehandling af virksomheder med sæde i Den Europæiske Union?

Svar afgivet på Kommissionens vegne af Günter Verheugen

(8. december 1999)

Kommissionen blev ved en verbalnote af 24. marts 1999 fra den polske regering informeret om, at Polen agtede at anvende beskyttelsesklausulen i forbindelse med import af yoghurt med frugt fra Fællesskabet, position 0403 10 (ikke aromatiseret yoghurt eller yoghurt tilsat frugt, nødder eller kakao) og position 0403 10 93 0 (andre former for yoghurt med mellem 3 % og 6 % fedtindhold). Præferencetolden over for Fællesskabet var for disse produkter på 9 %, men blev hævet til 35 %.

Den polske regering retfærdiggør dette skridt med den massive import af aromatiseret yoghurt fra Fællesskabet siden 1998. Den samlede import af disse produkter er steget fra 552 t i 1996 til 4 601 t i 1997 og 30 900 t i 1998. I det første halvår af 1999 nåede importen af aromatiseret yoghurt fra Fællesskabet op på 39 000 t ( januar til maj 1999). Importen af aromatiseret yoghurt fra Fællesskabet repræsenterede i 1998 25 % af det polske marked for samtlige former for yoghurt. Polen bemærker endvidere, at samtidig med, at der under protokol 3 blev indført en importtold for disse former for yoghurt på 9 % i 1999, har Fællesskabet øget restitutionerne for disse produkter.

Kommissionen meddelte straks Polen, at den var uenig i, at artikel 30 i Europa-aftalerne mellem Fællesskabet og dets medlemsstater og Polen kunne bruges som grundlag for anvendelsen af beskyttelsesklausulen og sendte sit svar i form af en verbalnote den 27. maj 1999, efter at denne position var blevet drøftet på landbrugs- og fiskeri-underudvalgets møde den 13. og 14. april 1999.

I overensstemmelse med artikel 33 (stk. 2, afsnit 3) blev de to parter enige om at afholde tekniske konsultationer med henblik på at fastlægge en tidsplan for afskaffelsen af denne klausul, så snart omstændighederne tillader det. Efter afholdelsen af den tredje tekniske konsultation den 24. august 1999 meddelte Polen Kommissionen, at landet havde tilpasset sine beskyttelsesforanstaltninger.

Polen har forsikret, at det drejer sig om en midlertidig foranstaltning, der er begrænset til 2 år, og at Fællesskabet vil blive tildelt en kvote med udgangspunkt i den gennemsnitlige eksport for årene 1996 til 1998 (16 000 t det første og 17 000 t det andet år), for hvilken afgiftssatsen i protokol 3 vil blive anvendt. Den øjeblikkelige anvendelse af en afgiftssats på 29 % for fællesskabseksporten i 1999 og den del, der ligger uden for kvoterne i år 2000 og 2001, svarer til satsen for den mest begunstigede nation + 100 %, som også anvendes over for andre tredjelande.

Kommissionen har taget disse nye foranstaltninger, der finder anvendelse siden den 17. september 1999, til efterretning, og forbeholder sig ret til at anmode Polen om at suspendere foranstaltningerne, alt efter hvordan situationen på det polske marked udvikler sig.